b"\n_START_ARTICLE_\nJacques B\xc3\xa9nigne Bossuet\n_START_PARAGRAPH_\nJacques B\xc3\xa9nigne Bossuet (27. joulukuuta 1627 Dijon \xe2\x80\x93 12. huhtikuuta 1704 Pariisi) oli ranskalainen kirkonmies, saarnaaja ja kirjailija.\n_START_SECTION_\nAlkuper\xc3\xa4 ja vaiheet\n_START_PARAGRAPH_\nBossuet syntyi perheeseen, joka oli palvellut hallitsijaa erilaisissa teht\xc3\xa4viss\xc3\xa4. H\xc3\xa4n k\xc3\xa4vi koulunsa Dijonin jesuiittojen koulussa ja viidentoista ik\xc3\xa4isen\xc3\xa4 h\xc3\xa4n tuli Pariisiin p\xc3\xa4\xc3\xa4tt\xc3\xa4\xc3\xa4kseen siell\xc3\xa4 koulunsa. Koulussa, Navarran collegessa, h\xc3\xa4nen er\xc3\xa4s opettajansa oli maisteri Nicolas Cornet, joka oli tunnettu teologi ja jansenismin vastustaja. Vuonna 1652 h\xc3\xa4net hyv\xc3\xa4ksyttiin tutkinnoista, kun h\xc3\xa4n oli kokenut useita julkisia testej\xc3\xa4, jotka kiinnittiv\xc3\xa4t h\xc3\xa4neen yleist\xc3\xa4 huomiota ja h\xc3\xa4n sai osakseen my\xc3\xb6s ruhtinas Louis II Cond\xc3\xa9n yst\xc3\xa4vyyden. Sen j\xc3\xa4lkeen kun h\xc3\xa4n oli suorittanut pappistutkinnon ja saanut tohtorinhattunsa, Bossuet l\xc3\xa4hti Pariisista Metziin, jonne h\xc3\xa4nen is\xc3\xa4ns\xc3\xa4 oli nimitetty alueparlamentin neuvonantajaksi ja h\xc3\xa4n itse sai nimityksen kaniikiksi.\n_START_SECTION_\nSaarnat\n_START_PARAGRAPH_\nBossuet kutsuttiin usein Pariisiin ja h\xc3\xa4n sai arvostusta ja yleist\xc3\xa4 arvonantoa saarnoistaan ja pyhimysten muistoksi pit\xc3\xa4mist\xc3\xa4\xc3\xa4n ylistyspuheista. H\xc3\xa4n saarnasi er\xc3\xa4\xc3\xa4n\xc3\xa4 adventtina ja paastonaikana kuningatar\xc3\xa4idin ja kuninkaan l\xc3\xa4sn\xc3\xa4 ollessa. H\xc3\xa4n onnistui hyvin my\xc3\xb6s protestanttien k\xc3\xa4\xc3\xa4nnytt\xc3\xa4misess\xc3\xa4 takaisin katolisen kirkon helmaan, k\xc3\xa4\xc3\xa4nnynn\xc3\xa4isist\xc3\xa4 on mainittava muun muassa kenraali T. Dangeau ja Mademoiselle de Duras. Helpottaakseen k\xc3\xa4\xc3\xa4ntymist\xc3\xa4 katolilaisuuteen h\xc3\xa4n kirjoitti teoksen: Exposition de la doctrine de l\xe2\x80\x99Eglise._NEWLINE_Useimmat n\xc3\xa4ist\xc3\xa4 improvisoidusti pidetyist\xc3\xa4 saarnoista ovat kadonneet. H\xc3\xa4nell\xc3\xa4 oli tapana mietiskell\xc3\xa4 aihetta muutama tunti ennen saarnatuoliin nousemista, merkit\xc3\xa4 paperille jotain avainsanoja, joitain kirkkoisien sanontoja joita h\xc3\xa4n k\xc3\xa4ytti saarnapolkunsa maamerkkein\xc3\xa4. Joskus h\xc3\xa4n saneli pitki\xc3\xa4 osia saarnastaan, mutta sitten h\xc3\xa4n ajautui hetken innoituksen valtaan sek\xc3\xa4 kuulijoissaan her\xc3\xa4nneeseen vaikutelmaan.\n_START_SECTION_\nCondomin piispa\n_START_PARAGRAPH_\nKun Charles-Maurice Le Tellier nimitettiin 21. syyskuuta 1670 Reimsin arkkipiispa-herttuaksi, niin paavin suostumuksella siunattiin Jacques B\xc3\xa9nigne Bossuet Condomin piispaksi. T\xc3\xa4m\xc3\xa4 tapahtui Pontoisen fransiskaanikirkossa.\n_START_SECTION_\nHautajaispuheet\n_START_PARAGRAPH_\nVuonna 1670 ja viel\xc3\xa4 seuraavanakin vuonna, h\xc3\xa4n piti hautajaispuheita, joissa h\xc3\xa4n toi esille hienostuneella tavalla inhimillisen suuruuden mit\xc3\xa4tt\xc3\xb6myyden. H\xc3\xa4n piti hautajaispuheet muun muassa Ranskan Henrietta Marialle, joka oli my\xc3\xb6s Englannin kuningatar ja kuningas Kaarle I:n  puoliso, sek\xc3\xa4 Anna It\xc3\xa4valtalaiselle, kuningas Ludvig XIII:n puolisolle.\n_START_SECTION_\nDauphinin opettaja\n_START_PARAGRAPH_\nBossuetista tuli kruununperillisen, Ranskan Ludvigin, Ludvig XIV:n ja Marie-Theresian pojan, opettaja. Vuonna 1681 h\xc3\xa4n kirjoitti teoksen Discours sur l'histoire universelle, jossa h\xc3\xa4n, esitetty\xc3\xa4\xc3\xa4n aluksi lyhyen yhteenvedon tapahtumista, pohtii Jumalan tahtoa kirkkonsa suhteen. Kuten Voltaire sanoi, voi vain ihmetell\xc3\xa4, miten h\xc3\xa4n majesteetillisesti kuvaa tapoja, hallituksia, suurten valtakuntien kasvua ja tuhoa ja n\xc3\xa4m\xc3\xa4 yhdell\xc3\xa4 nopealla energisell\xc3\xa4 katsauksella. Kruununperillisen k\xc3\xa4ytt\xc3\xb6\xc3\xb6n h\xc3\xa4n kirjoitti my\xc3\xb6s teoksen Trait\xc3\xa9 de la connaissance de Dieu et de soi-m\xc3\xaame, jossa h\xc3\xa4n noudattelee yleisesti Ren\xc3\xa9 Descartesin doktriineja ollen n\xc3\xa4in yht\xc3\xa4 syv\xc3\xa4llinen filosofi kuin kirjailijakin.\n_START_SECTION_\nKirjailija\n_START_PARAGRAPH_\nBossuet valittiin Ranskan akatemian j\xc3\xa4seneksi vuonna 1671. H\xc3\xa4n istui tuolilla numero 37, joka oli aiemmin kuulunut Daniel Hay du Chastelet\xe2\x80\x99lle. Lis\xc3\xa4ksi h\xc3\xa4n oli j\xc3\xa4senen\xc3\xa4 vuonna 1627 perustetussa ja hyvin vaikutusvaltaisessa salaseurassa La Compagnie du Saint-Sacrement.\n_START_SECTION_\nMeaux\xe2\x80\x99n piispa\n_START_PARAGRAPH_\nVuonna 1681, kun kruunuperij\xc3\xa4n kasvatusteht\xc3\xa4v\xc3\xa4 oli p\xc3\xa4\xc3\xa4ttynyt, Bossuet nimitettiin Meaux\xe2\x80\x99n piispaksi ja t\xc3\xa4m\xc3\xa4n j\xc3\xa4lkeen h\xc3\xa4n keskittyi huolehtimaan hiippakunnastaan, saarnasi s\xc3\xa4\xc3\xa4nn\xc3\xb6llisesti sek\xc3\xa4 taisteli katolisena teologina protestantteja vastaan. H\xc3\xa4n kirjoitti kuuluisan Meaux\xe2\x80\x99n katekismuksen (Cat\xc3\xa9chisme de Meaux) vuonna 1687 ja valmisti hiippakuntansa uskovaisille teokset M\xc3\xa9ditations sur l'Evangile sek\xc3\xa4  El\xc3\xa9vations sur les Myst\xc3\xa8res.\n_START_SECTION_\nSaarnaaja\n_START_PARAGRAPH_\nBossuetilla oli suuri rooli saarnaajana ja puhujana, mutta my\xc3\xb6s Ranskan papiston s\xc3\xa4\xc3\xa4tykokouksen johtajana._NEWLINE_Vuoden 1682 papiston s\xc3\xa4\xc3\xa4tykokouksessa tapahtuneessa kuninkaan ja paavin v\xc3\xa4lien rikkoutumisessa Bossuet toimi tekij\xc3\xa4n\xc3\xa4 julistukselle gallikaanisen kirkon vapaudesta. T\xc3\xa4m\xc3\xa4  rajoitti paavin valtaa Ranskan kirkossa. N\xc3\xa4m\xc3\xa4 vuoden 1682 nelj\xc3\xa4 artiklaa m\xc3\xa4\xc3\xa4ritteliv\xc3\xa4t suhteen valtioon ja ovat my\xc3\xb6hemminkin olleet kiivaan keskustelun kohteina. Paavi reagoi tekstiin \xe2\x80\x94 h\xc3\xa4n poltti sen._NEWLINE_Bossuet kuoli Pariisissa 12. huhtikuuta 1704 virtsakivien aiheuttamaan sairauteen."